Steve Hofmeyr: SKREE - Afrikaanse Musiek Nuus
13 November 2017 29 Mei 2018 Leoné Prinsloo
Die immergewilde Steve Hofmeyr se 30ste album, Skree wat onlangs uitgereik is, maak weereens van daardie baie gewilde narratiewe aanslag gebruik waarmee hy jare gelede reeds die harte van soveel aanhangers gewen het. Dié uitreiking word deur ’n roemryke loopbaan voorafgegaan waarin daar reeds meer as 2 miljoen van sy albums verkoop is en sowat 200 van die liedjies uit sy pen opgeneem is. Hierdie Suid-Afrikaanse superster met sy growwe stem en unieke sin vir humor het deur die jare heen vir sy nostalgiese huldeblyke, pittige sêgoed en sterk sosiale kommentaar bekendheid verwerf.
Skree gebruik ’n geestelike of andersins ’n satiriese benadering om ondersoek in te stel na die fyn lyn wat daar tussen liefde en haat asook oorwinning en teleurstelling sowel as hoop en wanhoop bestaan. Steve het oudergewoonte byna al veertien snitte op hierdie album self geskryf met die uitsondering van Loper waar Danny Smoke ook hand bygesit het sowel as die titelsnit, Skree wat Riana Nel en Elvis Blue geskep het. Danny Smoke wat die meeste van die verwerkings en programmering op dié album behartig het, kan ook op die klawers sowel as die kitare saam met Juan “Floors” Oosthuizen en Fred den Hartog gehoor word. Ricus Nel lewer egter ’n onontbeerlike bydrae met sy baskitaar, pedal steel, banjo en mandolien om daardie eietydse country klanke na vore te bring.
Dié introspektiewe album met sy eerlike lirieke bied ’n ongesensorde blik op Steve se lewensreis tot dusver wat vir ’n boeiende ervaring sorg vanaf die heel begin totdat die laaste note aan die einde wegsterf. Sy moderne vermenging van pop, rock, country en folk musiek getuig nie net van sy ongelooflike veelsydigheid as ’n kunstenaar nie, maar ook van sy verbysterende vermoë om tot enige gehoor te kan spreek. Skree wat eintlik soveel meer vrae as antwoorde aan sy luisteraars bied, sal ongetwyfeld aanklank vind by enigeen wat hulself al ooit in ’n vernietigende verhouding of situasie bevind het.
VORIGE Danièle Pascal vir één aand by Africlassic River Lodge
Joe Foster stel nuwe enkelsnit bekend VOLGENDE